Saájee chi̱ji viko Pascua jee ya̱ jíníꞌ Jesús ya̱ nkenta ki̱vɨ̱ꞌ ya̱ kene re̱ꞌ iniꞌ ñɨ̱vɨ́ yaꞌá kɨ̱ꞌɨ̱nꞌ re̱ꞌ nu̱u̱nꞌ Tátáꞌ re̱ꞌ. Jee ñúnúunꞌ re̱ꞌ rá ñɨvɨ maáréꞌ [ya̱ súkuáꞌa re̱ꞌ ráa] ya̱ nééꞌ iniꞌ ñɨ̱vɨ́, jee ñúnúunꞌ re̱ꞌ ráa ne̱ ki̱vɨ̱ꞌ nu̱u̱nꞌ nɨ́ꞌɨ ntekuꞌ re̱ꞌ iniꞌ ñɨ̱vɨ́ yaꞌá.
Jee viko Pascua ni kúxíní Jesús jín rá te̱e súkuáꞌa re̱ꞌ ráa, jee ya nchuꞌun kui̱ꞌna̱ꞌ kúñáꞌnú iniꞌ ánímaꞌ Judas ya̱ naku̱ꞌva re̱ꞌ Jesús xi̱ntíín rá te̱e kánéꞌén. Judas kúvi se̱ꞌya Simón Iscariote.
Jee jíníꞌ Jesús ya̱ máá Tátáꞌ re̱ꞌ Ndiosíꞌ njia̱ꞌa nu̱u̱nꞌ re̱ꞌ nta̱ká ya̱ íyó sáva kɨꞌɨ xi̱ntíín re̱ꞌ. Jee suni jíníꞌ re̱ꞌ ya̱ ne̱ nu̱u̱nꞌ Ndiosíꞌ nkene re̱ꞌ va̱ji re̱ꞌ nu̱u̱nꞌ ñɨ̱vɨ́ yaꞌá jee jíníꞌ re̱ꞌ ya̱ yukuán kɨ̱noꞌonꞌ re̱ꞌ nu̱u̱nꞌ Ndiosíꞌ.
Jee sáá nkuvi nku̱xíní, jee nna̱kuiñɨꞌ re̱ꞌ, jee nxi̱tá re̱ꞌ saꞌma níji re̱ꞌ, jee nkeꞌen re̱ꞌ ɨɨn saꞌma xínáchi jee niꞌniꞌ re̱ꞌ maa chi̱ji re̱ꞌ.
Jee kuíre nchuꞌun re̱ꞌ nute iniꞌ ɨɨn ñenkóꞌó, jee nka̱jiéꞌé re̱ꞌ nakete re̱ꞌ jie̱ꞌe̱ꞌ rá te̱e súkuáꞌa re̱ꞌ ráa, jee xínáchi re̱ꞌ jie̱ꞌe̱ꞌ ráa jín saꞌma vá ya̱ núꞌníꞌ chi̱ji re̱ꞌ.
Jee sáá nkenta re̱ꞌ nu̱u̱nꞌ Simón Pedro, jee nkachiꞌ Pedro nu̱u̱nꞌ re̱ꞌ: ―I̱toꞌoꞌ, ¿á saꞌ maánú nakete jie̱ꞌe̱ꞌ nuꞌuꞌ? ―nkachiꞌ Simón.
Jee nna̱xiníkó Jesús, jee nkachiꞌ re̱ꞌ nu̱u̱nꞌ‑u: ―Ya̱ sáꞌá ni̱ꞌ vitan jee ntiáꞌan ki̱ku̱ꞌun iniꞌ nú maa vitan. Soo ne̱ kuéé ka̱ꞌ jee ki̱ku̱ꞌun iniꞌ nú maa.
Soo nkachiꞌ Pedro: ―Ni nsáꞌ nakete kuitɨꞌ nú jie̱ꞌe̱ꞌ ni̱ꞌ ―nkachiꞌ re̱ꞌ. Jee nna̱xiníkó Jesús nu̱u̱nꞌ re̱ꞌ: ―Retú nsáꞌ nakete ni̱ꞌ noꞌó, nsáꞌ koo nú jín ni̱ꞌ.
Jee nkachiꞌ Simón Pedro nu̱u̱nꞌ re̱ꞌ: ―I̱toꞌoꞌ, retú sukuán jee nsú kua̱chi kuitɨꞌ rá jie̱ꞌe̱ꞌ ni̱ꞌ ni nakete nú, chisaꞌ suni rá naꞌá ni̱ꞌ jín xi̱ni̱ꞌ ni̱ꞌ ranika̱ꞌ ―nkachiꞌ re̱ꞌ.
Soo nkachiꞌ Jesús nu̱u̱nꞌ re̱ꞌ: ―Retú ɨɨn ñɨvɨ ya̱ ya nichi‑i, jee ntu̱ví jíniñúꞌún‑u ya̱ nakete‑e maáa, chisaꞌ kua̱chi jie̱ꞌe̱ꞌ re̱ꞌ ni, chi ya̱ íyó noo kua̱íyó ñɨvɨ vá. Jee ránoꞌó chi ya̱ íyó noo ánímaꞌ rán, sú nsáꞌ ntáká kuitɨꞌ rán íyó noo.
Nkachiꞌ Jesús sukuán chi jie̱ꞌe̱ꞌ ni ka̱ꞌ ya̱ jíníꞌ re̱ꞌ né ɨɨn ráa vá naku̱ꞌva‑a maáréꞌ nu̱u̱nꞌ rá te̱e kánéꞌén. Saáva nkachiꞌ re̱ꞌ ya̱: “Sú nsáꞌ ntáká kuitɨꞌ rán íyó noo.”
Jee sáá nnɨꞌɨ nkuvi nna̱kete re̱ꞌ jie̱ꞌe̱ꞌ ráa, jee nna̱keꞌen tuku re̱ꞌ saꞌma níji re̱ꞌ nna̱kuniji re̱ꞌ maa, jee nna̱kuneeꞌ tuku re̱ꞌ yuꞌú mesa, jee nkachiꞌ re̱ꞌ nu̱u̱nꞌ ráa: ―¿Á jiáku̱ꞌun iniꞌ rán tiñu ya̱ nsa̱ꞌá ni̱ꞌ jín rán sukuán?
Chi ránoꞌó jee káchíꞌ rán ya̱ Mestrúꞌ jín I̱toꞌoꞌ kúvi ni̱ꞌ. Soo va̱tu̱ni káchíꞌ nijia rán maa, chi maáníꞌ kúvi nijia sukuán.
Chi retú nuꞌuꞌ, ya̱ kúvi ni̱ꞌ I̱toꞌoꞌ rán, jín ya̱ kúvi ni̱ꞌ Mestrúꞌ rán, jee nna̱kete ni̱ꞌ jie̱ꞌe̱ꞌ rán. Jee suni sukuán íyó nakete rán jie̱ꞌe̱ꞌ ɨɨn inka táꞌán rán.
Chi ɨɨn ichi kúvi ya̱ ntaji ni̱ꞌ nu̱u̱nꞌ rán, sáva kuéntáꞌ kua̱ꞌ nchi̱neí ni̱ꞌ ránoꞌó sukuán kuéntáꞌ musúꞌ, jee suni sukuán chineí rán jín rá táꞌán rán kuéntáꞌ musúꞌ.
Máá nááꞌ vá káchíꞌ ni̱ꞌ nu̱u̱nꞌ rán ya̱ ɨɨn ya̱ kúvi musúꞌ ntu̱ví kúñáꞌnú‑u ka̱ꞌ nu̱u̱nꞌ ñɨvɨ ya̱ kúvi i̱toꞌoꞌ‑o. Jee ñɨvɨ ya̱ jíka jín tiñu sáꞌá re̱ꞌ ya̱ njia̱ꞌa inka ñɨvɨ tiñu vá nu̱u̱nꞌ re̱ꞌ, jee ntu̱ví kúñáꞌnú ka̱ꞌ ñɨvɨ vá nu̱u̱nꞌ ñɨvɨ ya̱ nchu̱ichí‑i maa jín tiñu vá.
Retú jiáku̱ꞌun iniꞌ rán rá tu̱ꞌun yaꞌá, jee na̱ ka̱ꞌ va̱ꞌa ka̱ꞌ kúvi rán retú sikúnkuvi rán maa.